Žiga, Peter, podpredseda NR SR (2024-06-21):
Pán spravodajca, v piatok 28. júna nemáme naplánované hlasovanie. Hlasovanie pravdepodobne nebude. (Reakcia navrhovateľky a spravodajcu.) Pán spravodajca, môžte navrhnúť hlasovanie iba tak, ako ich máme schválené. To znamená, môžte navrhnúť budúci týždeň vo štvrtok o jedenástej alebo o sedemnástej. Žiaden iný termín nemáme schválený. (Reakcie z pléna.) Nie je navrhnutý žiaden konkrétny termín, dohodneme sa operatívne pred najbližším blokom hlasovania. Prerušujem rokovanie o tomto bode programu. Ďalším bodom je návrh poslanca Juraja Krúpu na odvolanie poslanca Tibora Gašpara z funkcie predsedu výboru. Pán poslanec Krúpa nie je prítomný. Tento bod, ktorý má tlač 129, prepadáva. Návrh skupiny poslancov na odvolanie poslanca Michala Šipoša z funkcie predsedu výboru pre verejnú správu. Pán poslanec Baška nie je prítomný, bod prepadáva. Návrh poslancov na odvolanie poslankyne Márie Kolíkovej z funkcie predsedníčky osobitného kontrolného výboru na kontrolu SIS. Pán poslanec Migaľ nie je prítomný, prepadáva. Ďalším bodom je návrh skupiny poslancov na vydanie zákona, ktorým sa mení a dopĺňa zákon č. 516/2008 o Audiovizuálnom fonde, parlamentná tlač 152, pán poslanec Michelko... nie je prítomný, prepadáva. Ďalším by mal byť návrh ústavného zákona o ochrane pred útokmi chráneného živočícha, pán minister životného prostredia nie je prítomný, bod mu prepadáva. Návrh Výboru Národnej rady Slovenskej republiky pre nezlučiteľnosť funkcií na schválenie rozhodnutia Výboru Národnej rady zo dňa 20. septembra ´22, ktorým vyslovil stratu verejnej funkcie verejného funkcionára Petra Dratvu, člena Rady Slovenského pozemkového fondu, pani predsedníčka Remišová nie je prítomná... prepadáva. Obdobný prípad tlač 128, prepadáva. Návrh, ďalším bodom je návrh poslancov Jany Hanuliakovej, Veroniky Veslárovej, Marka Lackoviča a Richarda Dubovického na vydanie zákona, ktorým sa dopĺňa zákon č. 369/1990 o obecnom zriadení. Návrh má tlač 328, návrh na jeho pridelenie prerokovanie výborom je v rozhodnutí číslo 318. Pani poslankyňa Hanuliaková, pôjdete vy, pani poslankyňa Veslárová, predviesť? (Reakcia z pléna.) Vidím, ale vy ste tiež navrhovateľka, preto sa pýtam, či pôjdete predniesť? (Reakcia z pléna. Predsedajúci prevzal hovor na internej linke.) Môžme to urobiť obdobne ako pri prípadoch, ktoré sme sa dohodli s klubom SaS, že to necháme prepadnúť na ďalšiu schôdzu? Áno? (Reakcia z pléna.) No, už to prepadlo druhýkrát, preto sa pýtam, že či súhlasíte, že to pustím na ďalšiu schôdzu až. (Reakcia z pléna.) Áno? Ďakujem pekne. Na návrh štyroch poslaneckých klubov – SMER, HLAS, SNS a PS – navrhujem, aby sme tento bod vypustili z tejto schôdze a presunuli ho na schôdzu septembrovú. Je všeobecný súhlas, prosím? Ďakujem pekne. Ďalej nasleduje prvé čítanie o návrhu poslankyne Veroniky Veslárovej a Jany Hanuliakovej na vydanie zákona, ktorým sa mení zákon č. 448/2008 o sociálnych službách a o zmene a doplnení zákona č. 455 o živnostenskom podnikaní. Návrh zákona má tlač 330, návrh na jeho pridelenie výborom je tiež v rozhodnutí číslo 330. Navrhovateľka je pani poslankyňa Veslárová, dávam jej slovo, aby zákon uviedla. Nech sa páči. Budete z miesta? Ďakujem. Pustite, prosím, pani poslankyňu Veslárovú. [Rokovanie v prvom čítaní o návrhu poslankýň Národnej rady Slovenskej republiky Veroniky Veslárovej a Jany Hanuliakovej na vydanie zákona, ktorým sa mení zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov , tlač 330.]